​Wat kan ons uit argaïese DNS aflei oor die geskiedenis van die moderne mens?
Spreker: Dr Janet Kelso​
Onlangse tegnologiese vordering het dit moontlik gemaak om DNS uit antieke beendere en ander weefseloorblyfsels wat by argeologiese uitgrawings gevind is, te onttrek en volgordes te bepaal. Oor die afgelope dekade het ons die genome van verskeie Neanderdalmense gerekonstrueer en ook die genoom opgespoor van 'n voorheen onbekende, uitgestorwe Asiatiese hominin groep verwant aan Neanderdallers, wat ons "Denisoviane" noem. Hierdie genoomvolgordes bied 'n unieke geleentheid om die bevolkingsgeskiedenis van moderne mense en van ons uitgestorwe Neanderdalse en Denisoviaanse familielede te verken, en meer te wete te kom oor ons ooreenkomste en verskille.
Meer oor die spreker
Janet Kelso is 'n Suid-Afrikaans gebore berekeningsbioloog en groepleier van die Minerva navorsingsgroep vir Bioinformatika by die Max Planck Instituut vir Evolusionêre Antropologie. In 1995 verwerf sy haar BSc-graad in biologie aan die voormalige Universiteit van Natal (nou UKZN), wat sy in 1997 opvolg met 'n HonsBSc-graad in mediese biochemie en in 2000 'n MSc in chemiese patologie van die Universiteit Kaapstad. In 2003 verwerf sy haar PhD in bioinformatika aan die Universiteit van Wes-Kaapland onder die studieleiding van professor Winston Hide en sluit in 2004 by die Max Planck Instituut aan. Sy het reeds verskeie toekennings en genootskappe ontvang, wat onder andere die AAAS Newcomb Cleveland Prize vir die mees uitstaande navorsingsartikel van 2010 in Science insluit, en in 2016 word sy as genoot van die internasionele vereniging vir berekeningsbiologie verkies.